Versindaba » Blog Archive Johann Lodewyk Marais. Marthinus Versfeld (3) : Versindaba
Saturday, December 12th, 2009 | Uncategorized.
Een Kommentaar op "Johann Lodewyk Marais. Marthinus Versfeld (3)"
December 15th, 2009 at 10:47
Die onderstaande stuk oor Marthinus Versfeld het ek vir Boeke-Insig geskryf:
My boekrakke staan vol digbundels, skrywersbiografieë, literatuurstudies en woordeboeke. Boeke oor die natuur is daar min. Dit is klaarblyklik die versameling van 'n studeerkamermens wat hom nie graag blootstel aan die ontberings van die buitelewe nie.
Só 'n man van die gees het sekerlik ook filosofiese verhandelings op sy rak? Nie hierdie een nie. Toe ek universiteit toe is om teologie te gaan studeer, het my pa my ernstig gewaarsku teen die vak filosofie: "As jy nie 'n woord van 'n predikant se preek verstaan nie, moet jy weet hy het filosofie studeer op Stellenbosch."
Dat my pa se wantroue teenoor die filosofie deur 'n professor op Stellenbosch gedeel sou word, kon hy natuurlik nie voorsien nie. In sy Letterkundige Laboratorium het D.J. Opperman beklemtoon dat 'n digter sintuiglik en konkreet teenoor die lewe ingestel moet wees, en daarom ver moet wegbly van die abstraksies van die filosofiese denkers. "Bepaal jou by die gogga en vergeet van God," is wat hy min of meer gesê het.
Tot my groot vreugde het ek later in my lewe 'n filosoof ontdek wat net so boeiend skryf oor 'n liewenheersbesie as oor die Liewenheer self, wat die aardse net so hoog aanslaan as die hemelse. En hy skryf soos 'n digter. Woorde is vir hom konkreet soos blink klippies wat in die gedagtestroom teen mekaar bots en klater. Sy boeke staan almal op my boekrak. Ek praat van Marthinus Versfeld (1909-1995). Die aardsheid van sy denke blyk reeds uit titels soos Klip en klei (1968) en Die neukery met die appelboom (1985).
Onlangs het ek egter agtergekom dat ek nie alles van Versfeld besit nie toe my broer 'n boks vol afgeskryfde biblioteekboeke by my kom aflaai en ek Die buitelewe (Buren-Uitgewers, 1970) daarin kry. Dit is 'n gids vir jongmense wat in die berge wil gaan stap. Die pragtige wit-en-swart-foto's deur Cloete Breytenbach is van Marthinus Versfeld self saam met sy seuns teen die hange van Tafelberg.
Benewens ongewone portretstudies van die filosoof in sy geliefde omgewing, bevat die boek wyshede en kwinkslae vervleg in 'n teks vol praktiese riglyne. Oor die noodsaak van 'n goeie mes vir enige kampeerder skryf hy: "'n Mes is wat 'n mens van 'n bobbejaan onderskei." Hy waarsku dat alles binne-in die rugsak moet pas, daar moenie goeters buitekant hang nie: "Jy is 'n mens, nie 'n Kersboom nie."
By 'n foto van 'n Versfeld-seun wat wors aan 'n stok oor 'n vuurtjie braai, het ek skielik iets onthou. Ook hierdie studeerkamermens het baie jare gelede saam met sy broers in die veld kampeer.